Source: http://ast.gov.md/slidepageview.php?l=ro&idc=197&t=/CONTROL-DE-STAT/Efectuarea-Controlului
Timestamp: 2020-04-04 09:05:47+00:00

Document:
Efectuarea Controlului | Efectuarea Controlului | Agenția pentru Supraveghere Tehnică
Prima / CONTROL DE STAT / Efectuarea Controlului
Articolul 20. Decizia de control
(1) Controlul se efectuează în temeiul deciziei conducătorului organului abilitat cu funcții de control.
(2) Decizia de control va conține:
a) denumirea (numele) persoanei supuse controlului;
b) tipul controlului și scopul acestuia;
c) temeiul efectuării controlului, în cazul controalelor inopinate;
d) aspectele ce urmează a fi examinate în cadrul controlului;
e) numele complet al controlorului (controlorilor);
f) termenul de efectuare a controlului;
g) perioada de activitate supusă controlului.
Articolul 21. Dreptul de a începe controlul
(1) Controlorul are dreptul să înceapă controlul conform procedurii stabilite de prezenta lege doar în cazul cînd sînt întrunite cumulativ următoarele condiții:
a) prezentarea legitimației și a deciziei de control;
b) înmînarea exemplarului delegației de control;
c) existența probelor care demonstrează prezența unuia sau mai multor temeiuri dintre cele specificate la art. 19, în cazul controalelor inopinate;
d) expirarea termenului de notificare specificat la art. 18, în cazul controalelor planificate;
e) completarea condicii de înregistrare a controalelor.
(2) Controlul poate fi exercitat doar de controlorul (controlorii) specificat expres în delegația de control. Pentru efectuarea controlului nu pot fi desemnate persoane a căror desemnare este susceptibilă să genereze situații de conflict de interese în sensul Legii nr.16-XVI din 15 februarie 2008 cu privire la conflictul de interese.
(3) În cazul în care este necesar de a înlocui controlorul sau de a desemna controlori
suplimentari, se emite o nouă delegație de control.
(4) În cazul cînd nu sînt respectate prevederile alin. (1)-(3), persoana supusă controlului este în drept:
a) să interzică accesul în incintă și să refuze orice cooperare cu persoana care pretinde a fi controlor;
b) să apeleze la suportul organelor de poliție pentru evacuarea din incintă a persoanei care pretinde a fi controlor.
(5) În cazul cînd nu sînt respectate prevederile alin. (1)-(3), persoana supusă controlului este obligată să anunțe autoritatea de monitorizare a controalelor despre încălcările depistate.
Articolul 22. Durata controlului
(1) Indiferent de temeiul invocat și de tipul controlului, acesta nu poate fi efectuat și delegația de control nu mai este valabilă la expirarea a 10 zile calendaristice de la îndeplinirea condițiilor prevăzute la art. 21 alin. (1) lit. (b) și (e).
(2) În cazul controalelor inopinate, termenul de 10 zile poate fi prelungit cu încă 10 zile de către conducătorul organului de control în baza unei decizii motivate, care poate fi contestată de către persoana supusă controlului.
(3) Procedura de control se încheie și se întocmește actul de control dacă este evident că posibilitățile controlorului de a exercita controlul au fost epuizate, chiar dacă termenul stabilit în delegație încă nu a expirat.
Articolul 23. Drepturile controlorului
(1) În procesul efectuării controlului, controlorul are dreptul:
a) să pătrundă în orice încăpere utilizată de întreprinzător în activitatea sa, cu excepția domiciliului, în cazul cînd lipsește permisiunea posesorului legal. În caz de necesitate, controlorul va putea intra în domiciliu sau în încăperea asimilată domiciliului doar cu asistența poliției, în condițiile legii;
b) să ceară informații, certificate, licențe, autorizații și alte documente obligatorii, cu respectarea prevederilor art. 5 alin. (2), relevante obiectului controlului;
c) să facă copii de pe documentele originale care îi sînt prezentate sau pe care le depistează. În cazul cînd copiile nu pot fi făcute la locul controlului sau cînd acestea nu pot fi asigurate de persoana controlată, controlorul are dreptul să ridice purtătorii de informație contra unei recipise prin care el se obligă să le restituie;
d) să inspecteze și să măsoare bunuri, să preleveze mostre din ele, cu perfectarea actului de prelevare a mostrelor. În acest scop, controlorul are dreptul să deschidă pachete, ambalaje, să rupă sigilii. La cererea persoanei prejudiciate, controlorul, după caz, va preleva și a doua mostră, cu excepția cazului cînd actul normativ dispune altfel. Dacă bunurile nu pot fi inspectate, măsurate sau dacă din ele nu pot fi prelevate mostre la locul controlului, controlorul are dreptul să ridice bunurile respective contra unei recipise pe care o înmînează persoanei supuse controlului;
e) să inspecteze mijloacele de transport doar în cazul cînd deține informații că în ele se află bunuri care constituie obiectul controlului.
(2) În scopul efectuării acțiunilor specificate la alin. (1) lit. c) și d), recipisa va prevedea, pe lîngă alte mențiuni necesare, termenul de restituire a bunurilor și a documentelor de către controlor (organul de control), care nu va depăși durata controlului în cauză.
(3) Controlorul va exercita drepturile specificate la alin. (1) doar în limitele competenței sale administrative și doar în măsura în care acest lucru este cerut de obiectul controlului stipulat în delegația de control.
Articolul 24. Obligațiile controlorului
(1) În procesul efectuării controlului, controlorul este obligat:
a) să informeze persoana supusă controlului despre drepturile și obligațiile acesteia;
b) să pună la dispoziția persoanei supuse controlului, în formă electronică ori pe suport de hîrtie, toate documentele normative și actele normative ce vor fi utilizate în cadrul controlului și în a căror bază se efectuează controlul;
c) să acorde suportul necesar persoanei supuse controlului pentru înțelegerea deplină a prevederilor documentelor normative și actelor normative în a căror bază se efectuează controlul;
d) să aprecieze obiectiv și echidistant toate aspectele ce țin de efectuarea controlului;
e) să asigure integritatea bunurilor și a documentației persoanei supuse controlului;
f) să facă, la începutul controlului, înscrierile de rigoare în condica de înregistrare a controalelor în conformitate cu art. 6 alin. (1);
g) să prezinte legitimația de serviciu persoanei supuse controlului și să-i permită să ia cunoștință de aceasta;
h) să nu divulge conținutul documentelor și al informațiilor de care a luat cunoștință în procesul efectuării controlului, decît în cadrul colaborării cu alte organe de control;
i) să anexeze la actul de control orice documente sau copii ale acestora și explicații în scris ale persoanei supuse controlului și/sau ale angajaților acesteia;
j) să întocmească actul de control și să înmîneze persoanei supuse controlului un exemplar al acestuia.
(2) În procesul efectuării controlului, controlorul nu este în drept:
a) să solicite și să examineze documente și informații ce nu țin de competența sa și nu sînt relevante obiectului controlului;
b) să verifice aspecte care, conform legii, sînt obiectul controlului altor organe de control;
c) să efectueze, în cazul controlului inopinat, controale în lipsa reprezentanților persoanei supuse controlului. Această interdicție își pierde efectul la expirarea a 3 zile lucrătoare cerute pentru sosirea reprezentanților;
d) să solicite persoanei supuse controlului resurse (încăperi, transport, tehnică de calcul, copiatoare, rechizite de birou etc.) și să se folosească de acestea fără acordul persoanei în cauză.
Articolul 25. Drepturile persoanei supuse controlului
În procesul efectuării controlului, persoana supusă controlului este în drept:
a) să verifice delegația de control, mandatul de control și să ia cunoștință de legitimația de serviciu a controlorului;
b) să fie informată referitor la drepturile și obligațiile sale;
c) să conteste acțiunile controlorului (controlorilor);
d) să prezinte dovezi și explicații în favoarea sa;
e) să ceară anexarea la actul de control a oricăror documente sau copii ale acestora, pe care are dreptul să aplice semnătura și să dea explicații în scris, precum și să ceară includerea în actul de control a mențiunilor cu privire la unele fapte sau drepturi/obligații;
f) să solicite o singură dată, în cazuri temeinic justificate, organului de control suspendarea sau amînarea controlului pentru o altă perioadă în cazul în care efectuarea controlului va afecta funcționarea sa normală sau va duce la suspendarea activității sale ori în cazul în care, din considerente obiective, ea nu poate fi supusă controlului;
g) să ia cunoștință de actul de control și de procesele-verbale de constatare, întocmite în cadrul controlului;
h) să asiste personal sau prin reprezentantul său în procesul controlului.
Articolul 26. Obligațiile persoanei supuse controlului
(1) Persoana supusă controlului este obligată:
a) să prezinte documentele și informațiile ce țin direct de obiectul controlului, solicitate de controlor (controlori) în vederea efectuării controlului;
b) să dețină condica de înregistrare a controalelor efectuate de organele de control;
c) să permită accesul controlorilor în încăperile sale de serviciu pe parcursul programului de lucru;
d) să asigure, în cazul controalelor planificate, prezența conducătorului său (adjunctului acestuia) sau a conducătorului subdiviziunii sale responsabile de aspectele ce țin de controlul în cauză. În cazul controalelor inopinate, va asigura prezența persoanelor menționate imediat ce va fi posibil în virtutea circumstanțelor obiective.
(2) Persoana supusă controlului și angajații acesteia, în limitele competenței, au obligația de a coopera cu controlorul și de a contribui la exercitarea drepturilor acestuia specificate la art. 23.
(3) Persoana supusă controlului care, în virtutea prevederilor legii, este ținută de o obligație de confidențialitate poate refuza cooperarea doar în limita și în măsura în care cererea controlorului intră în conflict cu obligația de confidențialitate.
(4) Orice constatare a unui fapt, care ulterior nu poate fi probat sau care împiedică efectuarea controlului (lipsa persoanei la adresa indicată, îngrădirea accesului, refuzul de a prezenta documentația solicitată etc.), stabilit de controlor (controlori) în procesul efectuării controlului, va fi consemnat în procesul-verbal de constatare, semnat de controlor (controlori) și de reprezentantul persoanei supuse controlului sau, în caz de refuz ori de imposibilitate a prezenței acestuia, de cel puțin 2 martori.
Articolul 28. Încheierea procedurii de control
(1) Procedura de control se încheie prin întocmirea de către controlor (controlori) a unui act de control: în termen de cel mult 10 zile lucrătoare de la data încheierii controlului - în cazul controalelor planificate, și de cel mult 3 zile lucrătoare de la data încheierii controlului - în cazul controalelor inopinate.
(2) Actul de control va conține, în mod obligatoriu:
a) denumirea completă a organului de control, numele complet și funcția persoanelor care au efectuat controlul;
b) copia deciziei, a delegației și a mandatului de control;
c) denumirea completă (numele) a persoanei supuse controlului;
d) tipul controlului;
e) obiectul și temeiul efectuării controlului;
f) date privind toate aspectele, documentele, bunurile, încăperile, produsele, utilajele și obiectele de altă natură care au fost supuse controlului, relevante scopului controlului;
g) constatările și rezultatele controlului;
h) referința expresă la prevederile actelor legislative și normative pe care le-a încălcat persoana supusă controlului;
i) copiile documentelor examinate care confirmă încălcarea legii;
j) procesele-verbale întocmite în cadrul controlului;
k) date privind durata controlului;
l) explicațiile în scris ale persoanei supuse controlului și/sau ale angajaților acesteia.
(3) Actul de control se întocmește în două exemplare, se numerotează și se semnează pe fiecare pagină de toți controlorii care au efectuat controlul și de persoana supusă controlului.
(4) Un exemplar al actului de control se înmînează, contra unei confirmări scrise pe actul de control, persoanei supuse controlului. În cazul în care persoana supusă controlului refuză să semneze și să primească actul de control, sub semnătura controlorului se face mențiunea: „A refuzat să semneze și să primească actul de control.", iar persoanei în cauză actul i se expediază prin scrisoare recomandată în termen de cel mult 10 zile lucrătoare de la data încheierii controlului.
(5) Al doilea exemplar al actului de control se prezintă conducătorului organului de control spre examinare și adoptarea deciziei.
(6) Persoana supusă controlului are dreptul, în termen de 10 zile lucrătoare de la semnarea actului de control, să prezinte dezacordul cu actul de control, aducînd probe suplimentare ce confirmă poziția sa. Controlorul (controlorii) examinează materialele prezentate și, după caz, întocmește un act de control adițional, fără a opera rectificări în actul de bază. În actul de control adițional se indică actul de control de bază, iar în partea constatatoare se reflectă pozițiile modificate, cu respectarea procedurii de întocmire a actului de control, inclusiv a celei de anexare a documentelor. Dreptul de a prezenta dezacordul nu afectează și nici nu limitează posibilitatea contestării actului de control în modul stabilit de lege.
(7) Actul de control intră în vigoare la expirarea a 30 de zile lucrătoare de la data comunicării lui persoanei vizate în act dacă nu a fost contestat conform prezentei legi.
(8) Se interzice organului de control să facă publice constatările cuprinse în actul de control pînă la intrarea în vigoare a acestuia.
(9) La stabilirea încălcărilor ce conțin indici ai unei infracțiuni, în termen de maximum 5 zile lucrătoare de la data intrării în vigoare a actului de control, se expediază un denunț despre săvîrșirea unei infracțiuni organelor de urmărire penală, la care, în mod obligatoriu, se anexează materialele ce țin de controlul în cauză.

References: Articolul 20

Articolul 21

Articolul 22

Articolul 23

Articolul 24

Articolul 25

Articolul 26

Articolul 28